Minden, amit tudni lehet a végtörlesztés munkáltatói támogatásáról | atecéged.hu
Minden, amit tudni lehet a végtörlesztés munkáltatói támogatásáról
2011-12-05 08.00 Atecéged.hu Szépen hangzik, de várhatóan keveseknek megoldás a végtörlesztéshez adható adómentes munkáltatói támogatás. A törvénymódosítás már hatályba lépett, de a végtörlesztésre nyitva álló idő rövid. A munkáltatóknak gyorsan át kell gondolni van-e erre forrásuk, a munkavállalók pedig bombázhatják kérdéseikkel a céget. Biztos válasz csak arra van: mit is enged a törvény?
adómentes juttatás / adóváltozások 2012 / végtörlesztés Ne felejtsük el, hogy az szja törvény 1. számú melléletének 2.7 pontja eddig is lehetővé tette a munkáltatónak, hogy lakáscélra adómentes vissza nem térítendő támogatást adjon a dolgozójának, maximum 5 millió forintos határig. Ez a támogatás azonban kizárólag "lakáscélú felhasználásra" fordítható, ami az szja-törvény értelmében lakásvásárlást, építést, bővítést vagy korszerűsítést jelent.. Az 1. számú melléklet most kiegészült egy újabb, 2.8 alponttal (lásd: a Magyar Közlöny 140. számában kihirdetett 2011. évi CLVI. törvény 1. számú melléklete).
A 2.8 pont lényege, hogy a lakáshoz kapcsolódóan adómentes a munkáltató által munkavállalójának a kedvezményes, rögzített árfolyamú végtörlesztéshez adott vissza nem térítendő támogatás 7millió 500 ezer forintot meg nem haladó része.
Ez a mondat azt jelenti, hogy
a támogatást nem kell visszafizetni és egyszeri juttatás
csak a rögzített árfolyamon történő végtörlesztéshez adható, tehát aki még a jogszabály kihirdetése előtti feltételekkel végtörlesztett, nem jogosult a támogatásra
kizárólag munkaviszonyban értelmezhető. Tehát például egy társas vállalkozás tagja is részesülhet támogatásban, amennyiben munkaviszonyban áll a céggel. Önmagában a társas vállalkozói jogviszony azonban nem alapozza meg a kifizetést.
sem a munkavállalót nem terheli személyi jövedelemadó, járulék, illetve illetékfizetési kötelezettség, sem pedig a munkáltatónak nem kell számolnia társasági adóval, társadalombiztosítási járulékkal, és az adómentes értékhatárig költségként számolhatja el a juttatást, ugyanis a vállalkozási tevékenység érdekében felmerült költségnek minősül.
A munkáltatói támogatást vagy közvetlenül a hitelezőnek utalja a munkáltató (a bank igazolása alapján) vagy közvetlenül a munkavállalónak. Ez utóbbi feltétele, hogy vagy a munkavállaló már a munkáltatói támogatás folyósítása előtt teljesítette a végtörlesztést. A teljesítést ilyenkor igazolnia kell a bank által befogadott igénybejelentéssel, és a kifizetés teljesítését dokumentáló bizonylattal (bankszámlakivonattal).
Ki fog adni ilyen támogatást?
Ha a versenyszférát nézzük, senki nem gondolhatja komolyan, hogy lassuló növekedés és alig eredmények mellett van mondjuk olyan kisvállalkozás, amely vissza nem térítendő támogatással „motiválja” munkavállalóit. Az persze elképzelhető, hogy a néhány főt foglalkoztató kisvállalkozás, ahol adott esetben a tulajdonos egyben munkavállalója is a cégnek, ilyen formában vesz ki adómentesen pénzt a cégből és juttatja kvázi saját magának – persze ha ezt egyáltalán a cég árbevétele (eredménye) lehetővé teszi.
Nagyobb és eredményesebb vállalatoknál, multicégeknél előfordulhat, hogy a devizahitellel rendelkező dolgozókat így motiválják, „jutalmazzák”, klasszikus bónusz vagy prémium azonban nem fizethető így, hiszen a felhasználást köti a jogszabály. A legtöbb nagyvállalatnál a munkáltatói támogatásokat szabályzatok rögzítik. Mivel a támogatás „adható”, az igénylők között válogathat a munkáltató, illetve feltételhez kötheti a kérelmeket. Egy több ezer fős cég adminisztrációján majdnem olyan nehéz gyorsan átverekedni a rendelkezésre álló egy hónap alatt a kérelmeket, mint az állami adminisztráción. Tegyük hozzá, hogy a támogatás már megkezdett, illetve már bejelentett végtörlesztéshez is adható.
Állami vállalatoknál, költségvetési szerveknél még bonyolultabb az a kérdés, hogy milyen alapon tesznek különbséget munkavállaló és munkavállaló között és leginkább honnan lesz erre forrása a munkáltatónak (pl. az állami költségvetést terheli)? Szorít az idő is, hiszen még decemberben be kell jelenteni a végtörlesztési igényt, ehhez pedig tudnia kell a végtörlesztőnek hogy milyen forrásból fog tudni végtörleszteni. Sajtóértesülések szerint az igények felmérése már elkezdődött az állami és költségvetési szférában.
Névtelen olvasónk2011. december 6. kedd, 10.04
Lenne még egy kérdésem, amire a cikk nem tér ki: CHF alapú hitelünket végtörlesztettük rögzített árfolyamon. A férjem az adós, én adóstárs vagyok. Az én munkáltatóm adná a támogatást. A hitelösszeget meg kell osztanunk, vagy teljes egészében kifizetheti a munkáltatóm? A választ előre is nagyon szépen köszönöm!
Névtelen olvasónk2011. december 6. kedd, 15.39
A jogszabály szövegéből nem olvasható ki egyértelműen a válasz, tekintettel azonban arra, hogy a hitelnek mindketten adósai - és a bankot sem érdekli, hogy egymás közt milyen megosztásban fizetik a hitelt (nemfizetés esetén pedig bármelyiküktől behajthatja akár a teljes összeget) - úgy gondolom, hogy semmi akadálya, hogy a végtörlesztéshez az egyik adós munkáltatója nyújtson adómentes támogatást.
Javaslom azonban, hogy mindig a hitelszerződés szövegéből induljanak ki.
Névtelen olvasónk2011. december 6. kedd, 20.52
Én ezt az egészet nem értem, sőt el sem tudom hinni hogy a mai világban bárki vagy bármilyen cég helyettem kifizesse a hitelem, és mondhatni azt hogy vesznek nekem egy házat!!Ilyen még a mesében sincs sajnos!De akkor hogy lehet ez?Vagy majd a munkáltatómnak fogok tartozni, nekik kell majd törlesztenem?Előre is köszönöm válaszát!
Névtelen olvasónk2011. december 7. szerda, 13.44
Mivel támogatásról van szó, a munkáltató elvileg semmilyen ellenszolgáltatást nem várhat el cserébe. ELVILEG!
Van lehetőség 5M Forintig adható munkáltatói kölcsönre is, ami kamatmentesen adható, adómentes a munkáltatónak és a munkavállalónak is, ezt vissza kell fizetni. Ennek a feltétele, hogy csak lakáscélra adható, és az SZJA 72§ (4) o pontjában foglaltaknak megfelelően "méltányolható lakásigény" esetén és mértékéig lehet!!!
Névtelen olvasónk2011. december 7. szerda, 13.45
Névtelen olvasónk2011. december 7. szerda, 14.55
Vajon ha a munkavállaló már végtörlesztett, de a törvénymódosítás alapján utólag a munkáltatója is támogatná a végtörlesztést, a támogatás meddig nyújtható? A munkáltató akár jövőre is utalhat a végtörlesztést bizonyító banki igazolás alapján a munkáltató részére? Vagy ezt is csak a végtörlesztésre vonatkozó időszak alatt (max. 2011.dec.30 + 60 nap) teheti meg?
Névtelen olvasónk2011. december 7. szerda, 18.23
Összességében érthető a szabályozás, ugyanakkor sok kérdést teljes homályban hagy a rendelkezés:
Az egyértelmű, - mint ahogy a fentebbi összefoglaló is érthetően kifejti - hogy kft./bt. stb. tagok alkalmazotti munkaviszony hiányában nem vehetik igénybe a munkáltatói támogatást.
De mégis mikortól - és meddig - kell alkalmazásban állnia a munkavállalónak az adott cégnél? Az a tag, aki mostantól létesít hivatalosan is alkalmazotti viszonyt a céggel, vajon jogosult a támogatásra attól a perctől, hogy az alkalmazotti viszony létrejött?
Ugyanakkor az sem egyértelmű, hogy a munkavállalói jogviszonynak főállásúnak kelle-e mindenképpen lennie, vagy lehet másodállású is? Az a munkavállaló, aki több cégnek is dolgozik, vajon csak a főállásából számíthat a támogatásra, vagy valamelyik másodállású munkahelye átvállalhatja ezt?
Előre is köszönöm kedves segítségüket!
Névtelen olvasónk2011. december 7. szerda, 19.38
Pontosan, hasonló kérdésekben vagyok én is bizonytalan.
dr. Váci Tímea2011. december 8. csütörtök, 09.56
Erre a kérdésre sem ad egyértelmű választ a jogszabály. Talán lesz majd egy NAV tájékoztató a gyakorlati alkalmazási kérdésekről - amiből van bőven.
Ha csak a jogszabály szövegéből indulunk ki, akkor a végtörlesztési feltételeknek megfelelő és határidőben teljesített végtörlesztés támogatható - utólag is. Amennyiben az adós február végéig teljesíti a végtörlesztést (saját forrásból) és ezt igazolja a munkáltatónak, akkor amunkáltató utólag is folyósíthatja az adósnak a támogatást mindaddig, amíg hatályban van ez a rendelkezés.
dr. Váci Tímea2011. december 8. csütörtök, 10.40
A jogszabály a munkáltató mérlegelésére bízza a támogatás egyes munkavállalókra vonatkozó feltételeinek kidolgozását (csak a célt és az összeghatárt határozza meg), azaz a munkáltató dönti el hogy ad, nem ad és kinek ad ilyen támogatást, és köti-e például a munkáltatónál munkaviszonyban töltött idő hosszúságához. Ezért értelmezésem szerint az is belefér, hogy a mai naptól alkalmazásban álló dolgozónak a holnapi végtörlesztését támogatja a munkáltató. A jogzsabály azt sem írja elő, hogy ezt követően meddig kell munkaviszonyban állnia a dolgozónak.
Nem tartalmaz kizáró feltételt arra sem a jogszabály, hogy ha valaki egyidejűleg több munkáltatónál áll munkaviszonyban, akkor melyik munkáltatója támogathatja a végtörlesztést.
...és akkor arról még nem is beszéltünk, hogy a 7,5 millió forint - a jogszabályszövegből kiindulva - az egy munkáltató által adható támogatás összege. Így további kérdések merülnek fel:
az a munkavállaló, aki egyidejűleg több munkáltatónál áll munkaviszonyban, kaphat-e mindkét munkáltatójától támogatást - akár kétszer 7,5 millió forintot?
azt a végtörlesztést, amit két különböző munkahelyen dolgozó munkavállaló fizet vissza (adóstársak), támogathatja-e mindkettőjük munkavállalója akár külön-külön a maximális összeggel?
A jogszabály ugyanis egy munkáltató vonatkozásában írja elő a maximum 7,5 millió forintos összeghatárt és nem egy hitel vonatkozásában.
Számos értelmezési probléma van. Azokat a kérdéseket, amikre nincs egyértelmű válasz továbbítjuk a NAV felé és várjuk az állásfoglalást.
Névtelen olvasónk2011. december 8. csütörtök, 12.17
A munkáltatói támogatás másik formája a végtörlesztéshez adható kamatmentes hitel{(SZJA tv 72§ (4)bek. o.) pontja} is lehet. A kérdésem, hogy a két típusú támogatás (7,5 m egyszeri és a kamatmentes hitel) egyszerre adható-e? Én nem láttam erre vonatkozó korlátozást a lakás nagyságára(mint például az 5 m egyösszegű támogatás esetében, illetve a 72 § (4)bek f. pontjában) ugyanezen és bekezdés o. pontjában. Egyedüli korlátozásként a munkaviszonyt látom. Véleményem szerint adható támogatás is és kamatmentes hitel is! Van valaki aki ezzel nem ért egyet?
Névtelen olvasónk2011. december 8. csütörtök, 14.57
Kedves Dr. Váci Tímea!
Nagyon köszönöm a válaszát, remélem a NAV is hamarosan állást foglal a homályos kérdésekben. (Márcsak azért is, mert az idő nagyon fogy...)
Névtelen olvasónk2011. december 8. csütörtök, 21.17
"Ilyen nincs, és mégis van!" idézhetném Knézy Jenő ismert mondását. Nyilván a munkáltató nem a betanított munkásoknak fog vissza nem térítendő támogatást adni, bár az is lehet, hogy látszólag átutalja a támogatás összegét, de előtte mint magánszemély köt vele egy kölcsönszerződést, amely két magánszemély között köttetett kamattal vagy anélkül, jelzáloggal vagy holtig tartó hűbéreskűvel, ütemezett visszafizetéssel, ki mit bír el. A támogatás a cégnél költségként elszámolható, a kivont pénzt adómentesen egy magánszerződés keretében visszakapom. Tiszta haszon! Mindenki jól járt, és új frontot nyitottunk a fekete gazdaság elleni szabadságharcban.
Persze ez lesz a kisebb rész, de ahol a tulajdonosi kör érintett és munkavállalói státuszban van, biztos hogy kihasználja ezt a soha vissza nem térő lehetőséget. Ez neki van kitalálva!
Névtelen olvasónk2011. december 9. péntek, 11.09
Ha már tudtad vég törleszteni mert volt miből akkor nektek nem adnék semmit!
Névtelen olvasónk2011. december 9. péntek, 11.53
Engem a munkáltatói kölcsön feltételei érdekelnek. Mit jelent pontosan, hogy lakáscélra adhatja? Nekem devizás jelzáloghitelt kellene kiváltani, erre adhat a munkáltató kamatmentes kölcsönt???
Névtelen olvasónk2011. december 9. péntek, 16.27
Kedves Tímea! Remek összefoglaló cikk! Köszönöm!
Egy kérdésre viszont mindeddig sehol nem sikerült választ kapnom. Ha a munkáltatóm még 2011-ben kifizeti a végtörlesztésem egy részét, akkor hol van az leírva, hogy azt költségként elszámolhatja még 2011-ben(!!!)? Ugyanis e salátatörvény az szja-ra vonatkozó végtörlesztéssel kapcsolatos részt hatályba lépteti kihirdetést követő napon (azaz szja-t nem kell fizetni az ilyen támogatás után), viszont a társasági adóról szóló törvénybe szánt ide vonatkozó részt (5. melléklet 8. pont) csak 2012 január 1-től lépteti hatályba, azaz, s végtörlesztésre adott munkáltatói támogatás nem számolható el költségként 2011-ben???
Névtelen olvasónk2011. december 9. péntek, 19.46
Az én kérdésem arra vonatkozik - és ezt nem látom sehol leírva, hogy - a munkáltatónak ez a jellegű munkavállalói támogatása miként oldható úgy meg, hogy a cégnek ez a kifizetés pusztán technikai kifizetés legyen. Ez az összeg a társasági adóalapot, avagy egyéb állam felé fennálló fizetési kötelelezettségét milyen módon és milyen mértékben csökkenti.
Született-e ennek szabályozására bárminemű jogszabály és van-e arra vonatkozó jogszabályi értelmezés, hatósági állásfoglalás.
Ha a munkavállaló 2011. december 31-ig bezárólagosan jelenti le a végtörlesztési igényét, ebben az esetben is él-e a 60 napos fizetési határidő.
Névtelen olvasónk2011. december 11. vasárnap, 17.09
Először nem akartam elhinni, hogy a Tao. tv-ben nem szerepel a végtörlesztés elismert költségként történő elszámolása 2011-re. Hát én is utána néztem, és valóban míg az Szja tv. szerint a kihirdetés napjától és visszamenőlegesen is adómentes a 7,5 millió támogatás, addig nyilván a sok ötletelés miatt a Tao tv-t elfelejtették módosítani.
A következő 5 évben lesz lehetősége a NAV-nak majd értelmezni, ki, mit és hogy akart. Én a következőt fogom csinálni: az ebben az évben a munkavállalóknak adott támogatást adott kölcsönként (36) könyvelem, és majd 2012. január 1-től átminősítem adott támogatásnak és elszámolom költségként.
Sajnos ma valóban úgy tűnik ez a támogatás ebben az évben nem számolható el költségként! (Pesze lehet, hogy holnap megjelenik egy új állásfoglalás vagy maga S.G. személyesen!:))
Névtelen olvasónk2011. december 12. hétfő, 00.51
kérdezem, hogy egyenes ági leszármazottnak is lehet-e végtörleszteni?
más oldalakon láttam erről érintőleges utalást.
Örülnék, ha it, ahol a legvilágosabb a fogalmazás, megtudnám.
előre is köszönve
Névtelen olvasónk2011. december 12. hétfő, 09.16
A törvény nem rokonsági fokokról, hanem szigorúan munkavállalókról szól, ha az egyes ági vagy bármilyen más ági rokon munkavállaló, akkor véleményem szerint megilleti kedvezmény vagyis neki is lehet végtörleszteni.
Névtelen olvasónk2011. december 12. hétfő, 16.35
Na, közben megjelent ma az APEH honlapján a végtörlesztéssel kapcsolatos tájékoztató, ami szól a Tao.-val kapcsolatos problémáról is (ld. fentebb):
http://apeh.hu/adoinfo/szja/vegtorlesztes_munkaltatoi_kolcson.html
Eszerint mégiscsak elszámolható Tao szerint is költségként még 2011-ben a végtörlesztésre adott vissza nem térítendő támogatás, mivel azt már egy korábban hatályos pontba sorolja bele, nem pedig a 2011. évi CLVI. törvény 5. melléklet 8. pont alá.
Névtelen olvasónk2011. december 15. csütörtök, 00.34
Kérdezném, adós és adóstárs (férj,feleség) egy munkahelyen dolgozik.
Mindkettőnek adhat-e munkáltatói támogatást végtörlesztéshez a munkaadó
akár kétszer 7,5 MFt értékben?
Névtelen olvasónk2011. december 15. csütörtök, 12.26
A törvény, ill. az apeh tájékoztató a munkavállaló és a munkáltató közti "tranzakcióról" beszél. Nem köti ki, hogy a támogatás hány darab munkavállalóra alkalmazható, így akár az összesre is.
Ahány munkavállaló, annyiszor elbírálható, h. kinek és mennyit ad a munkáltató.
A törvény azt sem tiltja, hogy a támogatásban részesített munkavállalók házastársak vagy más módon rokonok legyenek.
Az én munkahelyemen ketten igényeltek és kapnak támogatást.
Névtelen olvasónk2011. december 15. csütörtök, 17.55
Névtelen olvasónk2011. december 16. péntek, 11.56
http://www.portfolio.hu/vallalatok/penzugy/mit_rejt_valojaban_az_uj_devi...
"A végtörlesztéshez nyújtott vissza nem térítendő támogatást pedig legkésőbb 2011. december 31-ig folyósítani kell. "
Ha jól értem, már mégsem február 28-ig, csak idén dec. 31.-ig adható a 7,5M támogatás...
Névtelen olvasónk2011. december 16. péntek, 15.19
Igen, jól érted. A hétfői APEH tájékoztató még feb. 28-ról beszélt, de azt tegnap a bankszövetség megvétózta, és visszamenőleges törvénymódosítást kért - több kérdésben - az egyezség feltételeként.
Névtelen olvasónk2011. december 17. szombat, 22.56
Egy Bt. beltagja, amennyiben a cégben egyedüli beltag, létesíthet-e munkaviszonyt a Bt-vel? Könyvelőim szerint jómagam, mint egyedüli beltag nem adhatok támogatást a végtörlesztésre saját részre, de pl. egy Kft. tulajdonosa már adhat, mert Kft-nél állhat munkaviszonyban a tulajdonos a Kft-vel. Mi lenne a megoldás esetemben a végtörlesztésre adható támogatás kihasználására?
dr. Váci Tímea2011. december 18. vasárnap, 12.06
Sajnos az idő nagyon rövid, de a betéti társaság egyedüli beltagja is állhat munkaviszonyban a társasággal - feltéve, hogy ezt a társasági szerződés kifejezetten tartalmazza. Amennyiben a társasági szerződésben nincsen erre utalás, akkor ahhoz, hogy munkaviszonyt létesíthessen saját cégével, módosítania kell a társasági szerződést. Ezt követően létesíthető munkaviszony, viszont a végtörlesztési támogatás folyósításának a határideje nagyon rövid, és várhatóan (lásd fentebb: várhatóan december 31!) még rövidebb lesz.
Névtelen olvasónk2011. december 21. szerda, 01.30
Én 184 Ft-on vettem fel CHF alapú szabadfelhasználású jelzálog hitelt. Esetleges végtörlesztésemnél érvényesíthetem-e a 7,5 milliós cégből jövő adómentes támogatást? Előre is köszönöm válaszát
Névtelen olvasónk2011. december 29. csütörtök, 21.44
A munkáltató által a végtörlesztés után átutalt összeg (vissza nem térítendő munkáltatói támogatás) csak a teljes végtörlesztés összegével megegyező összeg lehet, vagy annak egy része is, amennyiben a teljes összeg 7,5 m alatt van?
Én úgy olvasom, hogy ennél kisebb összeggel is támogathatja a munkáltató a munkavállalót!
Névtelen olvasónk2012. január 18. szerda, 19.55
A férjem cége 1250000 ft kölcsönt adott végtörlesztésre, mivel a lakáskölcsönünkön 2 hónap elmaradás volt azt nem 180ft-tal számolta el a bank hanem aktuális árfolyammal.Most a férjem cége azt mondja ,hogy az elmaradást vissza kell fizetnünk egy összegben(ami kb 150000 ft ) mert azt a munkáltató nem tudja elszámolni végtörlesztésre mert nem a 180 ft-os árfolyamon lett törlesztve.Én csak azt szeretném megtudni,hogy ez valóban igy van.Előre is köszönöm a választ.Karolina
Névtelen olvasónk2012. január 28. szombat, 17.08
Azt szeretném kérdezni, ha január 30-án végtörlesztek, a bank mikor számol el a hitellel? pontosabban, mikortól nem lesz hitelem? van e erre jogszabály és ha van hol találom? nem szeretném, ha megvezetne a bank! köszönöm: Korner Zsuzsanna